
A.
«Stoffskifte med naturen»

I en tankevekkende passasje i hovedverket Kapitalen (1867) beskrev Karl Marx menneskets arbeid som en «prosess mellom menneske og natur», en prosess hvor mennesket gjennom sin egen handling formidler, regulerer og kontrollerer sitt eget stoffskifte med naturen. Mennesket, som selv er en naturkraft, er stilt overfor naturstoffet. Det setter sitt eget legemes naturkrefter, armer og bein, hode og hånd, i bevegelse for å tilegne seg naturstoffet i en form som er brukbar for dets eget liv.1

Sett i tilbakeblikk fra vår egen historiske periode, kunne dette utsagnet med rette leses som en fortale til en generell energi-antropologi, som i dag er mer relevant enn noensinne – selv om grunnbegrepene «naturkrefter» og «naturstoff» uunngåelig virker preget av 1800-tallets grovmaterialistiske tankegang. Spesielt relevant virker det halvmetaforiske uttrykket «stoffskifte», som bygger bro mellom biologiske og kulturelle fenomener, og slik sett peker inn i fremtiden. I den grad «stoffskiftet» skjer i form av arbeid, altså som en rasjonell, menneskelig kraftanvendelse, forlater det domenet for automatiske naturprosesser, slik de kommer til uttrykk i fotosyntesen eller fordøyelsen av karbohydrater og proteiner, og blir i stedet et avgjørende moment i det man med rette betegner som «kultur», det vil si innbegrepet på en gjentakelsesbasert, kunnskapspleiende menneskelig atferd.

Noe Marx ikke selv nevner i denne passasjen, er det faktum at møtet mellom «kraft» og «stoff» ikke bare blir satt i gang gjennom aktiveringen av armer og bein, hode og hender. Ved siden av disse «kroppslig» frembrakte «naturkreftene» dukker det allerede i forhistorisk tid opp en utenomkroppslig faktor, og uten denne ville det såkalte «stoffskifte med naturen» forblitt på et vegetativt, dvs. et kjemisk-mikrobisk plan. Denne utenomkroppslige agens er ilden, homo sapiens’ eldste forbundsfelle i deres utvandring fra de rene naturbetingelsenes sfære. Ilden var på samme tid et av de tidligste fenomenene mennesket kunne oppfatte som en manifestasjon av det transcendente prinsippet «kraft» eller «makt» – en opprinnelig gudsmetafor sammen med av vinden, lynet og solen.2

Først ved å bli innlemmet gjennom ilden kunne naturstoffene tilegnes for å tilfredsstille menneskets behov i en snevrere forstand. Mens det som var rått i de tidligste «samfunnene», stod for det som forble naturlig, ble det kokte et innbegrep på det som var tilegnet, gjennom ildens naturkraft som omdannet det for menneskelig bruk – noe Claude Lévi-Strauss har demonstrert i en av sine mytologiske studier. Ut fra dette perspektivet kan det hevdes at den mest vesentlige teknikken – ved siden av fremstillingen av primitive jakt- og kampvåpen av stein – alltid har vært pyroteknikken. Siden slike spørsmål stadig kan omtales i en marxistisk toneart, kunne vi kanskje våge den tesen at all menneskets historie er historien om ildens anvendelse. Det var den unge Marx som i sin doktoravhandling skrev at Prometeus, i kraft av å være den som tok ilden fra himmelens solvogn for å skjenke den til mennesket, er «den edleste av alle hellige og martyrer i filosofiens annaler».3

Ildens integrasjonsevne viser seg i sin mest tiltalende form når næringsmidler blir manipulert, ettersom den gjør det mulig for mennesket å nyte sitt jaktutbytte – og uten hetens alkymi ville vi ikke lykkes i å forvandle rått korn til brød. Beherskelsen av ilden utgjør den første X i formelen «Muskelkraft pluss X», som beskriver menneskets stoffskifte med naturen gjennom arbeidet. Den utgjør differensenergien, som opprinnelig utgjorde hele forskjellen mellom rått og bearbeidet, og dessuten var det ilden som skilte metallet fra malmklumper og tillot smedens hammer å forme skarpe klinger av det glødende metallet.

Uttrykkene «kraft» og «stoff» viser tilbake til de tidlige greske abstraksjonsbegrepene dynamis og hyle. Selv hos Homer henviste ordet hyle umiskjennelig til ting som ved, trær og skog, mens Aristoteles ordnet det slik at det gamle treet ble omgjort til «stoff» som sådant – «materien» som går forut for alle ting – og som en allmenn motsats til «formen» (morphé, eidos). Det er tankevekkende hvordan materialebegrepet i den klassiske fysikken og metafysikken i det minste etymologisk sett bærer i seg et fjernt minne om den opprinnelige formen for brensel.

Det metabolske paradigmet til de eldste menneskelige kulturene var først – gjennom mange tusen år – nokså unnselig ettersom omsetningen av materie foregikk i et så begrenset omfang. Så langt var de ildbærende jegere, fiskere, krigere og samlere nesten overalt for unnselige til å ødelegge vekstsyklusene i sine vegetative omgivelser. Motsatt utviklet det seg allerede tidlig en følelse av gjensidighet i forholdet mellom menneske og natur, noe som fant uttrykk i en førreligiøs impuls: regenerative tjenester får en særlig vekt og ofringer eller gjenytelser blir budt frem til en omverden full av ånder, aner og guddommelige krefter. På den andre siden har det nå en del år vært klart for paleontologene at menneskene som vandret inn i Australia for omkring 50 000 år siden – forfedrene til stammene vi i dag kaller aboriginer – var årsaken til utryddelsen av kontinentets megafauna. Det ville være misvisende å fremstille våre forfedre som hensynsfulle overfor økosystemenes sammenhenger eller som bevisste i sin forvaltning av «ressurser». Knokkelfunn ved foten av klippene i Solturé i nærheten av byen Mâcon i Burgund vitner om at steinalderens jegere en gang drev villhester mot kanten av stupet til de i panikk styrtet ned i avgrunnen, der dyrene, hvis de ikke allerede var døde, ble slått i hjel og slaktet av jaktlaget som slik sikret seg kjøtt for lange tider, selv om produktet neppe fortjente et godkjenningsstempel for dyrevelferd og human behandling. Jordlagene med forstenede hesteskjeletter ved foten av denne klippen vitner om en hel verdensalder preget av en arkaisk «forbruksøkonomi». Dette passer på ingen måte inn i de populære mytene om steinalderens enhet mellom menneske og natur. Først når eksplisitte regelverk for naturvern dukker opp, som i skogforvaltningslovene i antikkens Kina eller i reglene om vern av vann i keiser Fredrik 2.s Melfi-grunnlov (1231), kan vi snakke om en høykulturell økologisk intelligens.


1  Karl Marx, Kapitalen. (Verker i utvalg, bind 5, Kapitalen Del 1.) Oversatt av Tom Rønnow. Oslo: Pax forlag 1970 [1867], s. 109



2  Roberto Calasso, L’ardore, Milano: Adelphi Edizioni 2010



3  Karl Marx, Differenz der demokritischen und epikureischen Naturphilosophie, i: MEW 40, Berlin: 1968 (1841), s. 257–373, s. 263.









B.
Slavearbeid og arbeid som sådant

Forhistoriens lange natt gikk over i en historisk demring den gangen jegere og samlere som levde i sine arkaiske verdener, gjorde en skjebnesvanger oppdagelse: at jakt på dyr kunne utvides til jakt på mennesker. Følgen av dette er at slaveriet etableres – en institusjon som i lange tider ble jevnført med husdyrhold. Også omgangen med dyrene ble i denne demringstiden forandret fra jakt med dødelig hensikt til et nyttebasert samkvem, med følger som kom til å vare inn i historisk tid. Med dette kan den primære stoffskifteformelen «muskelkraft pluss X» presiseres. Fra nå av trekkes det opp et skille mellom egen muskelkraft (hentet fra herrene selv) og fremmed muskelkraft (hentet fra slaver og husdyr). Dette frem-bringer en videre inndeling som utgjør en forskjell langt utover det symbolske. Ved siden av det pyrotekniske pluss kommer det i de tidlige kvegdriver- og slavehandlersamfunn i spill et betydningsfullt tillegg – i form av en styrbar muskelkraft, for denne kan settes inn i alle produktive handlingsledd av typen «arbeid», fremfor alt i landbruket som var i ferd med å vokse frem, og i palassadministrativ tjeneste, men også i byggingen av templer og kongelige gravmonumenter.

Der hvor omfanget av et slik forstått fremmedmuskulært «arbeid» griper om seg, utvider «samfunnene» eller de tidlige statskonstruksjonene seg enormt. I kraft av statsdannelsen oppstår de første høykulturene som overbygninger til slavearbeid i stor stil. Slik kunne det oppstå et bedragersk inntrykk av at det allmenne «arbeidet», forstått som den samlede ytelsen fra en hel befolknings muskelbruk, kunne rykke opp til førsteplassen i de despotiske statenes energiregnskap, mens bidragene fra brennstoffenes sfære ble nedgradert. Faktisk består summen av muskulære kraftytringer i et tidlig statlig eller agroimperialt system først og fremst av slaveytelser – enten det er snakk om det Platon omtalte som den «tredje stand», kjennetegnet gjennom fremstillingen av det nyttige og nødvendige (en stand der også håndverkeren [banausoi, demiourgói] inngår) eller det er snakk om underkuede «barbarer», som filosofene mente var egnet for slavetilstanden på grunn av sin «naturgitte» (kat physin) fornuftsløshet.

Den aristoteliske definisjonen av slaven som et «levende verktøy», viser seg her å være utilstrekkelig allerede i utgangspunktet: Det avgjørende er ikke så mye slavenes mekaniske verktøyegenskaper, men det at de utgjorde en antropomorf muskelgruppe, og slik var nyttige som en første kraftmaskin. Historien om mekaniske kraftanlegg (der et kraftsystem er koblet til et produksjonssystem) begynner ikke med de mange vannmøllene i middelalderen og vindmøllene som fra 1500-tallet befolket Nord-Europas landskaper (bare Holland skal ha hatt mer enn 10 000 møller og Det tyske riket 20 000), og heller ikke med dampmaskinene som fra midten av 1800-tallet overtok for de eldre energiparadigmene, men flere årtusener tidligere, med bruken av humanoide biomaskiner som beveget av muskler og styrt av befalinger frembrakte de ønskede virkninger.

I en juridisk forstand er slavestatusen kjennetegnet av fraværet av en evne til fri selvbestemmelse. Slaver av begge kjønn er i antikkens oppfatning bare menneskeformede skapninger, men for eierne teller dem som automater, der jeg-knappen i praksis er deaktivert. De mangler derfor evnen til selvbesittelse og dermed også til selvbeherskelse. De virker «fra naturens side» programmert til å bli styrt av andre, enten det gjelder statlig bruk eller i sammenheng med sivile husholdninger, der slavene er umiddelbart til herrenes disposisjon. Ifølge Codex Justinianus fra 529 kan en slave som rømmer fra sin herre, juridisk sett anklages for «selvtyveri» – en paradoksal forbrytelse der en og den samme rettighetsløse ikke-person utgjør både tyven og tyvgodset.

For at en slave skulle kunne eie seg selv i en juridisk gyldig forstand, måtte det skje gjennom rettsakten frigjøring (emancipatio) – som bokstavelig talt betyr at den forhenværende herren fjerner sin hånd fra slaven og «frigir» ham. En masseflukt av slaver kunne i prinsippet også finne sted ved at deres frihetsstatus ble omgjort med tilbakevirkende kraft – enten ved at de ble gitt borgerstatus (noe som skjedde ved Caracallas kunngjøring i 212), eller gjennom en religiøs imitasjon av borgerlig «frigjøring». Med dette ville slaven kunne frigjøre seg fra sin jordiske herre ved å velge Kristus som sin nye herre. Dette kristne paradokset kulminerer i Luthers avhandling Om de kristnes frihet (1520), der oppgivelsen av alle ytre slavebånd blir forbundet med en frivillig tjeneste som blir utført i kjærlighet. Luther snek her inn en plikt om å adlyde sekulære autoriteter, sammen med et potensielt blasfemisk argument om at også dette stammer fra Gud. I denne sammenheng blir Paulus’ beskrivelse av seg selv som en «Kristi slave» (doulos Christou, Rom. 1:1 og fire andre tekststeder1) et viktig program, for her ligger det in nuce en assossiasjon mellom hustjeneren og en transcendent autoritet – som blir grunnen til at Vestens menneske så vel som Kristus spiller rollen som tjener for to herrer.2

I hele denne slaveholdets verdensalder gjorde en ny formel for stoffskiftet seg gjeldende: Kommandomakt pluss biomaskiner pluss pyroteknisk X. Slavehærens påtrengende synlighet har hele tiden bidratt til å dekke over det at de pyrotekniske hjelpemidlene utgjorde en tilsvarende stor faktor i metabolismen til fremskredne og modne sivilisasjoner – idet de gjorde seg gjeldende i de utallige ildstedene, kaminene, kjøkkenovnene, bakeriene, smiene, metallurgiske verkstedene, keramiske brennovner og bad. Særlig gjelder dette for bronsealderens sivilisasjoner, der smeltingen av tinn og kobber for å fremstille en legering sterk nok for våpen allerede hadde gjort krav på anselige mengder brennstoff. Aristoteles hadde selvsagt på sin side bidratt til å underkjenne trevirket ved å beskrive det som en materie uten egenskaper, og frem til den tyske skogbruksvitenskapen på begynnelsen av 1800-tallet hadde skogene ingen lobby – det er bare helt nylig at det tyske ordet Nachaltigkeit (et ord som ble oppfunnet av Hans Carl von Carlowitz i boken Sylvicultura oeconomica i 1713), som er grunnleggende for all skogbruk, har vært på alles lepper, sammen med sitt engelske motstykke «sustainability». Vårt moderne samfunn, basert på fossile brennstoffer, gir med dette ordet en hyklersk honnør til den gamle skogbruksvitenskapen, mens dens virkelige visdom blir ignorert på alle områder: at det ikke må utvinnes mer enn det som kan fornyes – det som i skogfaglige termer kalles «ettervekst».

Når befalende mennesker stilles over slaver, tjenester og tjenesteytere, utvikler den mellommenneskelige tiltalen seg av praktiske grunner i retning av imperativet. Evnen til å bruke kommanderende utsagn på en meningsfull og effektiv måte blir herskernes kjennetegn. Slavene blir oppdradd til en habitus der de følger instrukser, eller snarere, foregriper en disposisjon til lydig å stille seg til rådighet: Herfra stammer den latinske hilsenen ego sum servus tuus, som ble servus i Sør-Tyskland, og io sono il tuo schiavo eller ciao! på italiensk – to talemåter som i dag lever videre bare i høflig dagligtale mellom likestilte mennesker. Aristoteles insisterte i sine skrifter med en egen patos på at det ikke kunne finnes noe samfunn, ingen menneskelig «orden» uten motsetningsparet mellom dem som styrer og dem som blir styrt (archein og archestai). De som styrer, må naturligvis være i stand til å reflektere. Bare de som er fullstendig begrenset til det fysiske (soma), blir slaver.3 Som regel betyr det å adlyde å underkaste seg muskulære anstrengelsesprogrammer.4

Slaveøkonomien og herrenes overbygning er relativt begrenset av den omstendighet at et tre bare kan brennes en gang (mens innhøstingen på åkrene i det minste fornyer seg årlig, gitt jordsmonnets mer eller mindre pålitelige vekstkraft). Før treet vokser tilbake, går det mange år. Skogproduksjonens langsomhet demper herrenes overmot – og det relativt knappe overskuddet fra jordbruket og hagebruket gjør resten av jobben. Langsomheten i skattbare inntekter fra handel med nære og fjerne områder gir også et begrenset spillerom for kongelige skatter og inntekter. Så lenge loven om knapphet forble intakt, måtte selv tyranner innse at det å befale det umulige bare vil føre til at riket blir ruinert.


1  De aller fleste moderne mennesker kan betraktes som etterfølgere og etterkommere av rømte eller tilbakeførte slaver. Gjennom de vellykkede menneskerettighets- og borgerrettighetserklæringene fra 1789, som siden skulle bli revidert, bekrefter de at de hadde rett til å stjele seg selv siden de tidligere hadde vært slavevarer, revet bort fra seg selv gjennom en urettmessig fremmedgjøring. Paracelsus’ motto: «La ingen tilhøre en annen, som kan tilhøre seg selv» peker frem mot dette moderne grunnprinsippet, der ethvert myndig menneske fra naturens side er et vesen med evne til frihet, og der menneskenes barn må oppdras til å kunne-være-fri.



2  Referansen er her Matteus 6:24, «Ingen kan tjene to herrer. For enten vil han hate den ene og elske den andre, eller han vil holde seg til den ene og forakte den andre. Dere kan ikke tjene både Gud og mammon.» Poenget synes å være at Luthers anerkjennelse av sekulære autoriteter er en tolkning som gjør Kristus til en alliert der pengehensyn og sekulær makt blir adlydt på linje med kristen moral. O.a.



3  Olof Gigon, Die Sklaverei bei Aristoteles, i: Entretiens sur l’Antiquité classique 11, 1965, s. 247–276.



4  Blant disse (ofte slaverilignende) jobbene er tømmerhuggerne, kullbrennerne, fyrbøterne og smedene de som er tydeligst plassert på grensen mellom den muskulære og den pyrotekniske økonomien. Fra begynnelsen av kullalderen på 1800-tallet ble mellomposisjonen overført til arbeiderne i kullindustrien. Sammen med typografene og arbeiderne ved jern- og stålindustriens smelteovner utgjør de eliten i det klassiske heroiske proletariatet.

